Cu doar două săptămâni înainte de Crăciun, mai multe țări europene experimentează temperaturi de vară neobișnuit de ridicate. În Valencia, s-a înregistrat cea mai călduroasă zi de decembrie în ultimii 154 de ani, cu peste 27 de grade Celsius la umbră. Recorduri de temperatură au fost înregistrate și în Franța, iar stațiunile de schi ar putea să se închidă în acest sezon.
În mijlocul lunii decembrie, în Valencia, sute de localnici au mers la plajă pentru a se bucura de soare și a se bronza, în timp ce turiștii au savurat o bere rece la terase. Orașul a stabilit un nou record de temperatură pentru luna decembrie, ajungând la 27,3 grade Celsius, depășind cu două grade recordul anterior din 2003.
Există și alte orașe în Spania unde temperaturile de vară sunt semnificative. De exemplu, în Malaga s-au înregistrat 28,8 grade Celsius, iar în regiunea Almeria temperatura a atins aproape 30 de grade Celsius, scrie Observator News.
În departamentul Herault, stațiile meteorologice au înregistrat noi recorduri pentru luna decembrie, cu temperaturi de 24,1 grade la Perpignan și 21,4 grade la Montpellier. Situația s-a repetat și în zonele Pirineilor și Coastei de Azur. De exemplu, la Cannes, termometrele au atins aproape 24 de grade, în timp ce la Nisa s-au înregistrat 19 grade. În aceste condiții neobișnuite pentru luna decembrie, mulți turiști au profitat de vremea caldă pentru a face o baie în Marea Mediterană.
Unii au ales să se bucure de plimbările relaxante de-a lungul falezei sau pe nisipul plajei. Cu toate acestea, la altitudine, proprietarii de hoteluri privesc cu îngrijorare termometrele. Jumătate din stratul de zăpadă depus acum o săptămână s-a topit deja, determinând unele stațiuni să ia în considerare amânarea deschiderii sezonului de schi.